En 87-årig kvinde bosiddende Ulsted, en 83-årig kvinde fra Flauenskjold og et ældre ægtepar i Østervrå har alle én ting til fælles. De var i sidste uge udsat for indbrud. Og tyven har givetvis været den samme. Det vurderer politikommissær Peter Skovbak fra Nordjyllands Politi. - Mange ting ligner hinanden. Indbruddene er begået ved ældre mennesker, og fremgangsmåden ser ens ud, så der kan godt være en sammenhæng, siger han. Ægteparret i Østervrå var selv hjemme, da indbrudstyven havde sneget sig inden for hos dem i deres hjem på Danebovej. Det var dog først, da tyven var smuttet, at de opdagede, de havde haft ubudne gæster. Tyven havde blandt andet gennemrodet en kommode og var sluppet af sted med en guldring, fire guldarmbånd og to manchetknapper som tilmed var lavet af guld. Ifølge Nordjyllands Politi fandt tyveriet sted fredag mellem klokken 12.00 og 17.00, og det formodes, at gerningsmanden er kommet ind via en ulåst hoveddør eller et åbent vindue. Samme fremgangsmåde Også på henholdsvis Oiensvej i Flauenskjold og på Vestergade i Ulsted var en indbrudstyv sluppet inden for uden at bryde døre eller vinduer op. I Flauenskjold havde tyveknægten natten til fredag eller fredag morgen fundet den 83-årige kvindes nøgle og låst sig selv ind i huset for derefter at gennemrode to tegnebøger i entreen og smutte af sted med et mindre kontantbeløb. I Ulsted var det ligeledes lykkedes en gerningsmand at komme af sted fra rækkehuset med et mindre kontantbeløb. Samtidigt havde personen også denne gang stjålet guldsmykker. Indbruddet ved den forurettede 87-årige skete mellem mandag og fredag i sidste uge. Politiet mener, at tyven i den forbindelse kom ind via et åbent vindue.

Referat:
Ifølge politiet kan der meget vel være sammenhæng mellem tre indbrud, som blev begået i sidste uge.